**NOTA INFORMATIVĂ**

la proiectul Hotărârii Guvernului

cu privire la alocarea mijloacelor financiare

**1.Denumirea autorului și a participanților la elaborarea proiectului**

Proiectul hotărârii Guvernului cu privire la alocarea mijloacelor financiare a fost elaborat de Ministerul Afacerilor Interne.

**2.Condițiile ce au impus elaborarea proiectului de act normativ și finalitățile urmărite**

Proiectul a fost elaborat în conformitate cu prevederile art. 19 lit. g) și art. 36 alin. (1) lit. b) din Legea finanțelor publice și responsabilității bugetar-fiscale nr.181/2014, pct. 6 și pct. 9 din Regulamentul privind gestionarea fondurilor de urgență ale Guvernului, aprobat prin Hotărârea Guvernului nr. 862/2015, precum și în conformitate cu procesul verbal nr. 12-13-4099 al ședinței Comisiei pentru Situații Excepționale a Republicii Moldova din 9 iulie 2019.

**3.Principalele prevederi ale proiectului și evidențierea elementelor noi**

Prin proiectul propus spre examinare se aprobă alocarea din fondul de intervenție al Guvernului, suma de 5 420,9 mii lei, dintre care:

1) 389,9 mii lei pentru rambursarea cheltuielilor suportate pe parcursul desfășurării lucrărilor de fortificare a digului de protecție antiviitură în vecinătatea localității Crocmaz, raionul Ștefan-Vodă, în perioada 24-29 mai 2019, inclusiv:

- 21,6 mii lei - Inspectoratului General de Carabinieri al Ministerului Afacerilor Interne;

- 289,0 mii lei - Inspectoratului General pentru Situații de Urgență al Ministerului Afacerilor Interne.

- 79,3 mii lei – Ministerului Apărării.

2) 5 031,1 mii lei pentru reparația acoperișurilor clădirilor de menire socială și administrative, în consecință a calamităților naturale din 3 iulie 2019, inclusiv:

- 2 438,2 mii lei - Consiliului raional Basarabeasca;

- 2 379,9 mii lei - Consiliului comunal Iserlia, raionul Basarabeasca;

- 92,0 mii lei - Consiliului sătesc Sadaclia, raionul Basarabeasca;

- 120,1 mii lei – Consiliului orășenesc Basarabeasca, raionul Basarabeasca.

**4**. **Fundamentarea economico-financiară**

Pentru alocarea mijloacelor financiare stipulate în proiectul actului normativ au fost prezentate documentele confirmative în corespundere cu prevederile legislației în vigoare.

În speță, valoarea mijloacelor financiare a fost calculată de autoritățile publice centrale și locale în baza contractelor, actelor financiar-contabile și facturilor fiscale prezentate de către Ministerul Apărării, Inspectoratul General de Carabinieri și Inspectoratul General pentru Situații de Urgență ale Ministerului Afacerilor Interne, Consiliul raional Basarabeasca, Consiliul comunal Iserlia, raionul Basarabeasca, Consiliul sătesc Sadaclia, raionul Basarabeasca, Consiliul orășenesc Basarabeasca, raionul Basarabeasca și constituie suma de 5420898,71 lei.

Corespunzător, proiectul hotărîrii Guvernului cu privire la alocarea mijloacelor financiare este elaborat în conformitate cu prevederile pct.6 din Regulamentul privind gestionarea fondurilor de urgență ale Guvernului, aprobat prin Hotărîrea Guvernului nr.862/2015, potrivit căruia fondul de intervenție este destinat pentru finanțarea cheltuielilor urgente legate de lichidarea consecințelor calamităților naturale, în caz de epidemii, precum și în alte situații excepționale cu caracter tehnogen (incendii, explozii, avarii etc.), iar alocarea mijloacelor financiare se efectuează în temeiul hotărîrilor Guvernului.

1. **Modul de încorporare a actului în cadrul normativ în vigoare**

Urmare aprobării prezentului proiect nu va fi necesară modificarea altor acte normative în vigoare.

1. **Avizarea și consultarea publică a proiectului**

Întru respectarea Legii nr. 239/2008 privind transparența în procesul decizional, anunțul privind inițierea procesului de consultare a proiectului hotărîrii Guvernului cu privire la alocarea mijloacelor financiare este plasat pe pagina oficială a Ministerului Afacerilor Interne, în compartimentul ”Transparența decizională/Consultări publice”.

**Viceprim-ministru**

**Ministru al afacerilor interne Andrei NĂSTASE**